b'\n_START_ARTICLE_\nJugoslavija na Svetovnem prvenstvu v hokeju na ledu 1939\n_START_PARAGRAPH_\nJugoslavija je na Svetovnem prvenstvu v hokeju na ledu 1939, ki je potekalo med 3. in 12. februarjem 1939 v \xc5\xa0vici, z remijem in \xc5\xa1tirimi porazi osvojila trinajsto mesto. To je bilo prvo veliko tekmovanje za jugoslovansko hokejsko reprezentanco in edino Svetovno prvenstvo, ko je nastopala v elitni skupini. V reprezentanci so bili igralci ljubljanske SK Ilirije in kot rezervni igralci \xc5\xa1e trije zagreb\xc5\xa1ki hokejisti. Luce \xc5\xbditnik je dosegel prvi gol Jugoslavije na Svetovnih prvenstvenih na tekmi proti belgijski reprezentanci._NEWLINE_Prva tekma proti \xc4\x8de\xc5\xa1koslova\xc5\xa1ki reprezentanci je tudi bila otvoritvena tekma Svetovnega prvenstva, simboli\xc4\x8dno je prvi met izvedel predsednik Mednarodne hokejske zveze, Francoz Paul Loicq, jugoslovanska reprezentanca pa jo je pri\xc4\x8dakovano visoko izgubila z 0:24 pred 2000 gledalci v Baslu. Za \xc4\x8de\xc5\xa1koslova\xc5\xa1ko je Josef Male\xc4\x8dek na tekmi dosegel kar sedem golov, Jaroslav Drobn\xc3\xbd jih je dosegel pet, po \xc5\xa1tiri sta dosegla Old\xc5\x99ich Ku\xc4\x8dera in Ladislav Troj\xc3\xa1k, po dva pa Old\xc5\x99ich Hurych in Viktor Lonsm\xc3\xadn.'